Komission asetus (EY) N:o 1524/96, annettu 30 päivänä heinäkuuta 1996, Itävallan kautta kulkeville raskaille tavarankuljetusajoneuvoille vahvistetusta ekopistejärjestelmästä annetun asetuksen (EY) N:o 3298/94 muuttamisesta



Virallinen lehti nro L 190 , 31/07/1996 s. 0013 - 0019



KOMISSION ASETUS (EY) N:o 1524/96, annettu 30 päivänä heinäkuuta 1996, Itävallan kautta kulkeville raskaille tavarankuljetusajoneuvoille vahvistetusta ekopistejärjestelmästä annetun asetuksen (EY) N:o 3298/94 muuttamisesta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon Itävallan, Suomen ja Ruotsin liittymisasiakirjan, ja erityisesti sen 11 artiklan 6 kohdan, sekä mainitun asiakirjan pöytäkirjan N:o 9 liitteen 4, sekä katsoo, että Itävallan, Suomen ja Ruotsin liittymisasiakirjan pöytäkirjassa N:o 9 määrätään Itävallan kautta kulkeville raskaille tavarankuljetusajoneuvoille kauttakulkuoikeusjärjestelmään (ekopistejärjestelmään) perustuvasta erityisjärjestelystä, pöytäkirjassa N:o 9 olevassa 14 artiklassa määrätään Itävallan ja muiden jäsenvaltioiden rajalla suoritettavan tasapuolisten fyysisten tarkastusten säilyttämisestä 11 artiklan mukaisesti myönnettyjen ekopisteiden sekä pöytäkirjassa N:o 9 olevan 12 artiklan mukaisten olemassa olevien kahdenvälisten matkakiintiöiden tarkistamiseksi ainoastaan 31 päivään joulukuuta 1996, pöytäkirjassa N:o 9 olevan 11 artiklan määräysten täytäntöönpano voidaan varmistaa tehokkaasti 31 päivän joulukuuta 1996 jälkeen muun muassa elektronisella valvontajärjestelmällä, komissio antaa yksityiskohtaiset säännöt Itävallan, Suomen ja Ruotsin liittymisasiakirjan 18. yhteisessä julistuksessa määrättyä ekopistejärjestelmää koskevista jäljellä olevista teknisistä kysymyksistä, komission asetus (EY) N:o 3298/94 (1) olisi muutettava tämän mukaisesti, ja tässä asetuksessa säädetyt toimenpiteet ovat pöytäkirjassa N:o 9 olevalla 16 artiklalla perustetun komitean lausunnon mukaiset, ON ANTANUT TÄMÄN ASETUKSEN: 1 artikla Muutetaan asetus (EY) N:o 3298/94 seuraavasti: 1) Muutetaan nimi seuraavasti: "Komission asetus (EY) N:o 3298/94, annettu 21 päivänä joulukuuta 1994, Itävallan kautta kulkeville raskaille tavarankuljetusajoneuvoille vahvistetun kauttakulkuoikeusjärjestelmän (ekopistejärjestelmän) yksityiskohtaisista säännöistä". 2) Korvataan 1 artikla seuraavasti. "1 artikla 1. Raskaan tavarankuljetusajoneuvon kuljettajalla on oltava Itävallan alueella mukanaan valvovien viranomaisten vaatimuksesta esitettäväksi joko: a) liitteen A mukainen asianmukaisesti täytetty vakiomuotoinen lomake, jäljempänä `ekokortti`, tai itävaltalainen asiakirja, jossa vahvistetaan kyseisen kuljetuksen osalta suoritetut ekopistemaksut; tai b) moottoriajoneuvoon asennettu elektroninen laite, joka mahdollistaa automaattisen ekopisteiden veloittamisen, jäljempänä `ekopisteitä rekisteröivä elektroninen tunniste`; tai c) asianmukainen 13 artiklassa määritelty asiakirja, josta käy ilmi, että kyseessä on liitteessä C määritelty ekopistejärjestelmästä vapautettu kuljetus; taikka d) asianmukainen asiakirja, jolla osoitetaan, että kyseessä ei ole kauttakulkumatka, ja jos ajoneuvoon on asennettu ekopisteitä rekisteröivä elektroninen tunniste, sen on oltava kytkettynä edellä tarkoitettuun asentoon. Itävallan toimivaltaisten viranomaisten on annettava ekokortti ekopisteiden ja ekokorttien valmistus- ja jakelukustannusten suuruisen maksun suorittamista vastaan ja asennettava elektronisen tunnisteen lukemiseen tarvittava järjestelmä sopiviin paikkoihin. 2. Ekopisteitä rekisteröiviä elektronisia tunnisteita valmistetaan, ohjelmoidaan ja asennetaan liitteessä F määrättyjen yleisten teknisten määräysten mukaisesti. Jokaisen jäsenvaltion toimivaltaisilla viranomaisilla on lupa hyväksyä, ohjelmoida ja asentaa tunnisteita. Tunniste on ohjelmoitava niin, että siitä käy ilmi tuotannon vaatimustenmukaisuutta koskevassa asiakirjassa (COP-asiakirja) mainittu rekisteröintimaa ja moottoriajoneuvon Nox-päästöjen määrä 4 kohdan mukaisesti. 3. Tunniste kiinnitetään moottoriajoneuvon tuulilasiin. Se on sijoitettava liitteen G määräysten mukaisesti. Se ei saa olla siirrettävissä. 4. Sellaisten raskaiden tavarankuljetusajoneuvojen, jotka on rekisteröity 1 päivänä lokakuuta 1990 tai sen jälkeen, kuljettajilla on lisäksi oltava ja heidän on pyynnöstä esitettävä liitteen B mukainen lomake, josta käy ilmi ajoneuvon NOx-päästöjen määrä. Raskaiden tavarankuljetusajoneuvojen, joiden ensimmäinen rekisteröinti on tapahtunut ennen 1 päivää lokakuuta 1990 tai joista ei esitetä todistusta, COP-arvona pidetään 15,8 g/kWh. 5. Jäsenvaltioiden on ilmoitettava komissiolle kansalliset viranomaisensa, joilla on lupa antaa 1-4 kohdassa mainittuja asiakirjoja ja ekopisteitä rekisteröiviä elektronisia tunnisteita." 3) Muutetaan 2 artikla seuraavasti: "2 artikla 1. Jollei ajoneuvo käytä ekopisteitä rekisteröivää elektronista tunnistetta, vaadittava määrä ekopisteitä on kiinnitettävä ekokorttiin ja mitätöitävä. Ekopisteet mitätöidään sekä pisteiden että lomakkeen, jolle pisteet on liimattu, päälle ulottuvalla allekirjoituksella. Allekirjoitus voidaan leimata. Ekokortti, johon on liimattu tarvittava määrä ekopisteitä, on luovutettava ajoneuvon rekisteröineen jäsenvaltion tai Itävallan valvoville viranomaisille, jotka palauttavat siitä kopion ja tositteen maksun suorittamisesta. 2. Jos ajoneuvoon on asennettu ekopisteitä rekisteröivä elektroninen tunniste, vähennetään toteutuneen ekopisteitä vaativan kauttakulkumatkan jälkeen ajoneuvossa olevaan tunnisteeseen tallentuneiden NOx-päästöjen tietoja vastaava ekopisteiden määrä sille jäsenvaltiolle myönnettyjen ekopisteiden kokonaismäärästä, jossa ajoneuvo on rekisteröity. Tämä tapahtuu käyttämällä Itävallan viranomaisten järjestämää ja hoitamaa järjestelmää. Kahdenvälistä kuljetusta suorittavassa ajoneuvossa, jossa on ekopisteitä rekisteröivä elektroninen tunniste, on tunniste kytkettävä ennen Itävallan alueelle saapumista asentoon, josta käy ilmi, että kyseessä ei ole kauttakulkumatka. 3. Jos käytetään ekokorttia ja vaihdetaan vetoautoa kauttakulkumatkan aikana, on maahan tultaessa annettu maksutosite voimassa ja säilytettävä. Jos uuden vetoauton COP-arvo on suurempi kuin lomakkeessa ilmoitettu arvo, lisäksi tarvittavat, uuteen korttiin kiinnitetyt ekopisteet on mitätöitävä maasta poistuttaessa. 4. Ekopistejärjestelmään kuuluvissa kuljetuksissa korvataan kaikki tähän mennessä käytetyt kuljetustilastojen laatimiseen tarvittavat Itävallan lomakkeet ekokortilla tai ekopisteitä rekisteröivällä elektronisella tunnisteella. 5. Jäsenvaltioiden toimivaltaisten viranomaisten on ilmoitettava ekokorteissa käytettyjen pisteiden määrä säännöllisesti komissiolle. Alkuperäiset lomakkeet, joissa on kiinnitettyinä mitätöidyt ekopisteet, tai niiden kopiot on asetettava tavittaessa kansallisten viranomaisten tai komission käyttöön. Vaihtoehtoisesti, jos ajoneuvoon on asennettu tunniste, Itävallan viranomaisten on toimitettava tarvittavat tiedot kauttakulkumatkan suorittamisesta ajoneuvon rekisteröintimaan nimetyille viranomaisille 48 tunnissa. Kyseisten tietojen on myös oltava komission käytettävissä. 6. Sovelletaan 1-5 kohdan määräyksiä, sanotun kuitenkaan rajoittamatta 14 a artiklan määräysten soveltamista." 4) Korvataan 3 artiklan 3 kohdan virkkeessä olevaa kaksoispistettä edeltävä osa seuraavasti: "Rajoittamatta 2 kohdan säännösten soveltamista Itävallan kautta suoritettavia jatkuvia kuljetuksia, joissa käytetään seuraavia rautateiden pääteasemia, pidetään kahdenvälisinä kuljetuksina:" 5) Korvataan 4 artikla seuraavasti: "4 artikla Ekopisteet ovat voimassa sen vuoden 1 päivästä tammikuuta, joksi ne on myönnetty, seuraavan vuoden 31 päivään tammikuuta." 6) Muutetaan 5 artikla seuraavasti: a) korvataan 1 kohdan toinen virke seuraavasti: "Tämän asetuksen toistuvissa rikkomuksissa sovelletaan neuvoston asetuksen (ETY) N:o 881/92 8 artiklan 3 kohtaa ja 11 artiklaa (*). (*) EYVL N:o L 95, 9.4.1992, s. 1" b) korvataan 2 ja 3 kohta seuraavasti: "2. Komissio ja jäsenvaltioiden toimivaltaiset viranomaiset antavat toisilleen lainkäyttövaltansa rajoissa hallinnollista apua pöytäkirjan N:o 9 määräyksiin tai tämän asetuksen säännöksiin kohdistuvien rikkomusten tutkimisessa ja seuraamusten määrittämisessä varmistamalla erityisesti, että ekokortteja ja ekopisteitä rekisteröiviä elektronisia tunnisteita käytetään ja käsitellään asianmukaisesti. 3. Tarkastuksia voidaan suorittaa muuallakin kuin rajoilla jäsenvaltion harkinnan mukaan ja tasapuolisuutta asianmukaisesti noudattaen." c) lisätään 4 ja 5 kohta seuraavasti: "4. Itävallan valvontaviranomaiset voivat toteuttaa tarpeellisia toimenpiteitä noudattaen kuitenkin asianmukaisesti suhteellisuuden periaatetta, jos ajoneuvoon on asennettu ekopisteitä rekisteröivä elektroninen tunniste ja kyseessä on vähintään yksi seuraavista tilanteista: a) ajoneuvo tai sen kuljettaja on syyllistynyt toistuviin rikkomuksiin; b) maalla, jossa ajoneuvo on rekisteröity, ei ole riittävästi ekopisteitä jäljellä; c) muu kuin 1 artiklan 2 kohdassa valtuutettu osapuoli on omavaltaisesti käsitellyt tai muuttanut tunnistetta; d) jäsenvaltio ei ole myöntänyt riittävästi ekopisteitä ajoneuvolle kauttakulkumatkaa varten; e) ajoneuvolla ei ole asianmukaista 1 artiklan 1 kohdan c tai d alakohdan mukaista asiakirjaa, joka oikeuttaa tunnisteen kytkemisen asentoon, joka osoittaa, että on kyse muusta kuin kauttakulkumatkasta Itävallan alueella; f) liitteessä F määriteltyä tunnistetta ei ole varustettu riittävällä määrällä ekopisteitä kauttakulkumatkaa varten. 5. Itävallan valvontaviranomaiset voivat ryhtyä tarvittaviin toimenpiteisiin noudattaen kuitenkin asianmukaisesti suhteellisuuden periaatetta, jos ajoneuvoon ei ole asennettu ekopisteitä rekisteröivää elektronista tunnistetta ja jos on kyseessä vähintään yksi seuraavista tilanteista: a) ekokorttia ei esitetä valvontaviranomaisille tämän asetuksen säännösten mukaisesti; b) esitetään epätäydellinen tai virheellinen ekokortti tai sellainen ekokortti, johon ekopisteet eivät ole asianmukaisesti kiinnitettyinä; c) ajoneuvossa ei ole asianmukaista asiakirjaa, joka osoittaa, ettei se tarvitse ekopisteitä." 7) Korvataan 6 artiklan 2 kohta seuraavasti: "2. Ekokortteja varten painetut ekopisteet myönnetään jäsenvaltioille vuosittain kahtena eränä, joista ensimmäinen erä myönnetään ennen 1 päivää lokakuuta ekopisteiden voimassaolovuotta edeltävänä vuonna ja toinen erä ennen 1 päivää maaliskuuta voimassaolovuonna. Pöytäkirjassa N:o 9 olevan 11 artiklan 2 kohdan c alakohdassa tarkoitetussa tapauksessa kyseisen vuoden ekopisteiden määrästä vähennetään pöytäkirjan liitteessä 5 olevassa 3 kohdassa esitetyn menettelyn mukaisesti laskettu määrä ekopisteitä." 8) Korvataan 7 artikla seuraavasti: "7 artikla 1. Jäsenvaltioiden toimivaltaisten viranomaisten on jaettava käytettävissä olevat ekopisteensä alueelleen sijoittautuneille asianomaisille liikennöitsijöille. 2. Jäsenvaltioiden toimivaltaisten viranomaisten on ilmoitettava ja palautettava komissiolle vuosittain viimeistään 15 päivänä lokakuuta ekopisteet, jotka käytettävissä olevien tietojen ja vuoden viimeisiä kuukausia koskevien liikennearvioiden perusteella jäävät todennäköisesti käyttämättä ennen vuoden loppua." 9. Muutetaan 8 artiklan 2 kohta seuraavasti: "2. Komissio jakaa yhteisön varalla olevat ekopisteet jäsenvaltioille pöytäkirjassa N:o 9 olevassa 16 artiklassa määrättyä menettelyä noudattaen viimeistään kuukautta ennen vuoden loppua. Uudelleen jakamisessa painotus tapahtuu liitteessä E esitettyjen seuraavien yksityiskohtaisten perusteiden mukaisesti: - Kreikan ja Italian erityisasema, - Saksan yhdistymisen vaikutus, - Itävallan kautta kulkevien vaihtoehtoisten kuljetusmuotojen, erityisesti "Rollende Landstraßen", edistäminen, - jäsenvaltion tosiasiallisesti käyttämien ekopisteiden määrä sille jaetuista ekopisteistä, - jäsenvaltioiden kauttakulkuliikennettä harjoittavien ajoneuvojen keskimääräiset NOx-päästöt, - odottamattomat tapahtumat." 10) Poistetaan 9 artiklasta ilmaisu "Norjan, Itävallan, Suomen ja Ruotsin liittymisasiakirja". 11) Korvataan 10 artiklan sana "täsmentämiseksi" ilmaisulla "täytäntöön panemiseksi". 12) Lisätään 14 a artikla seuraavasti: "14 a artikla Siirtymäkauden aikana, joka päättyy 31 päivänä joulukuuta 1997, joko ekokorttien tai ekopisteitä rekisteröivien elektronisten tunnisteiden käyttö sallitaan kauttakulkuliikenteen hallinnon järjestämiseksi. Komissio sallii, että 1 päivästä tammikuuta 1998 jokainen jäsenvaltio voi käyttää ekokortteja vuosittain korkeintaan 0,6 prosenttia ekopisteiden kokonaismäärästä 9 artiklan mukaisesti. Jäsenvaltioiden on ilmoitettava komissiolle viimeistään kunkin vuoden 1 päivänä elokuuta, kuinka paljon ekopisteitä ne haluavat käytettäväksi ekokorteissa seuraavana vuonna. Komissio myöntää kyseiset ekopisteet yhtenä eränä ennen 1 päivää joulukuuta. Ekokortit myönnetään 1 artiklan 1 kohdan toisen alakohdan mukaisesti." 13) Korvataan liite E tämän asetuksen liitteellä I. 14) Lisätään tämän asetuksen liitteessä II esitetyt liitteet F ja G. 2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan 1 päivästä tammikuuta 1997. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 30 päivänä heinäkuuta 1996. Komission puolesta Neil KINNOCK Komission jäsen (1) EYVL N:o L 341, 30.12.1994, s. 20 LIITE I "LIITE E EKOPISTEIDEN UUDELLEENJAKAMISTA KOSKEVAT PERUSTEET Kreikan ja Italian erityisasema Yhteisön varastosta, joka on 3,34 prosenttia ekopisteiden kokonaismäärästä, myönnetään ensisijaisesti liitteessä D määrätyn 4 874 yksikön suuruinen ekopisteiden määrä Italialle ja liitteessä D määrätyn 576 yksikön suuruinen ekopisteiden määrä Kreikalle. Lisäksi toteutetaan kaikki tarvittavat toimet sen varmistamiseksi, että Kreikalle myönnetyssä ekopisteosuudessa otetaan riittävästi huomioon tämän maan tarpeet. Saksan yhdistymisen vaikutus Lisäksi yhteisön varastosta myönnetään Saksalle liitteessä D määrätyn 6 444 yksikön suuruinen ekopisteiden määrä. Itävallan kautta kulkevien vaihtoehtoisten kuljetusmuotojen, erityisesti "Rollende Landstraßen", edistäminen Kaikki komissiolle uudelleen jakamista varten palautetut Itävallan ekopisteet jaetaan lisää ekopisteitä pyytäville jäsenvaltioille suhteessa tilastoihin, joista käy ilmi "Rollende Landstraßea" Itävallassa käyttävien raskaiden tavarankuljetusajoneuvojen rekisteröintijäsenvaltio. Jäsenvaltion tosiasiallisesti käyttämien ekopisteiden määrä sille jaetuista ekopisteistä, jäsenvaltioiden kauttakulkuliikennettä harjoittavien ajoneuvojen keskimääräiset NOx-päästöt Jäljelle jäävät ekopisteet jaetaan lisää ekopisteitä pyytäville jäsenvaltioille suhteessa jokaiselle jäsenvaltiolle määrättyihin kertoimiin seuraavasti: - tarvittavana pidettyjen ekopisteiden määrä, joka perustuu Itävallan uusimpien tilastojen ekstrapolointiin, - kerrottuna jäsenvaltion edellisenä vuonna tosiasiallisesti käyttämien ekopisteiden määrällä sille jaetuista ekopisteistä, - kerrottuna jäsenvaltion kauttakulkuajoneuvojen uusimmilla keskimääräisillä NOx-luvuilla, jotka on esitetty prosenttimääränä kyseisen vuoden tavoitteena olevasta luvusta." LIITE II "LIITE F EKOPISTEITÄ REKISTERÖIVÄÄ ELEKTRONISTA TUNNISTETTA KOSKEVAT YLEISET TEKNISET MÄÄRÄYKSET Lyhyen matkan viestintä majakan ja ajoneuvon välillä DSRC:hen liittyvät (esi)standardit ja tekniset raportit Seuraavat CEN/TC 278:n julkaisemat vaatimukset on täytettävä, kun on kyse lyhyen matkan viestinnästä ajoneuvojen ja tienvarsijärjestelmien välillä: a) prENV278/9/ 62 `DSRC Physical Layer using Microwave at 5.8 GHz` b) prENV278/9/ 64 `DSRC Data Link Layer` c) prENV278/9/ 65 `DSRC Application Layer`. Tyyppitesti Ekopisteitä rekisteröivän elektronisen tunnisteen valmistajan on huolehdittava, että tyyppitestin suorittamisesta vastaava, I-ETS 300674:ssä määriteltyjä raja-arvoja noudattava ja hyväksytty tarkastuslaitos antaa todistuksen tyyppitestistä. Toimintaolosuhteet Automaattista ekopistejärjestelmää varten kehitetyn ekopisteitä rekisteröivän elektronisen tunnisteen on pystyttävä toimimaan seuraavissa toimintaolosuhteissa: - Ympäristö: ympäristön lämpötila -25 °C-+70 °C - Sää: kaikenlainen sää - Liikenne: useita kaistoja, pysähtymätön liikenne - Nopeusalue: Pysähdyksistä 120 kilometriin tunnissa. Edellä mainitut toimintaolosuhteet ovat vähimmäisvaatimuksia siihen saakka, kun DSRC:hen liittyvät (esi)standardit vahvistetaan. Ekopisteitä rekisteröivä elektroninen tunniste saa reagoida ainoastaan omaa sovellutustaan koskeviin mikroaaltosignaaleihin. Ekopisteitä rekisteröivä elektroninen tunniste Tunnistus Jokaisessa ekopisteitä rekisteröivässä elektronisessa tunnisteessa on oltava yksilöllinen tunnistenumero. Tunnistenumerossa on oltava riittävästi numeroita sen erottamiseksi muista, ja siinä on oltava myös tarkistusnumero sen kokonaisuuden varmistamiseksi. Asennus Ekopisteitä rekisteröivä elektroninen tunniste olisi rakennettava niin, että se voidaan asentaa kuorma-auton tai vetoajoneuvon tuulilasin sisäpuolelle. Tunniste on asennettava täysin kiinteästi ajoneuvoon. Kauttakulkuilmoitus Ekopisteitä rekisteröivällä elektronisella tunnisteella on voitava tarvittaessa myös ilmaista, että on kyse ekopisteistä vapautetusta kuljetuksesta. Kuljetuksen laatua koskeva muoto on oltava selvästi näkyvissä ekopisteitä rekisteröivässä elektronisessa tunnisteessa tarkastuksia varten, tai on voitava asettaa tunniste ennalta määriteltyyn alkuasentoon. Joka tapauksessa on varmistettava, että järjestelmässä otetaan arviointa varten huomioon ainoastaan sen kuljetuksen laatua koskeva ilmoitus, joka tunnisteessa oli maahan tultaessa. Ulkoiset merkinnät Kaikkien ekopisteitä rekisteröivien elektronisten tunnisteiden on oltava selvästi tunnistettavissa ulkoista tarkastusta suoritettaessa. Tämän vuoksi edellä mainitun yksilöllisen tunnistenumeron on oltava lähtemättömästi merkittynä laitteen pintaan. Ekopisteitä rekisteröivään elektroniseen tunnisteeseen on kiinnitettävä pysyvä tarra, jota ei voi siirtää. Tässä merkinnässä on ilmoitettava yksittäisen ajoneuvon ekopisteiden määrä (`5`, `6`, . . . `16`). Tällaiset erityistarrat on suojattava väärentämiseltä; tarrojen on oltava lujia ja kestettävä valoa ja lämpöä. Niissä on myös oltava erittäin voimakas liimapinta, niin että ne repeytyvät, jos niitä yrittää irrottaa tunnisteesta. Koskemattomuus Laitteen suojuksen on oltava niin rakennettu, että sen sisällä olevia osia ei voida käsitellä ja että mahdollinen käsittely voidaan havaita myöhemmin. Muisti Ekopisteitä rekisteröivässä elektronisessa tunnisteessa on oltava riittävän suuri muisti seuraavien tietojen varastoimiseen: - Tunnistenumero - Ajoneuvoa koskevat tiedot - COP-arvo - Liiketoimia koskevat tiedot - tunnistus rajalla - päivämäärä ja kellonaika - kuljetuksen laatua koskeva ilmoitus - estämistä koskevat tiedot - Laitteen tilaa koskevat tiedot - käsittely - paristojen tila - edellisessä viestissä ollut ilmoitus. Lisäksi laitteessa on oltava vähintään 30 prosentin varamuistitila. LIITE G EKOPISTEITÄ REKISTERÖIVÄN ELEKTRONISEN TUNNISTEEN SIJOITTAMINEN >VIITTAUS FILMIIN> Ekopisteitä rekisteröivä elektroninen tunniste on sijoitettava tuulilasin sisäpuolelle yllä kuvassa merkitylle alueelle, jonka mitat ovat seuraavat: x = 100 cm y = 80 cm."